L’historiador i poeta local Bru i Vidal tindrà una ruta literària a Sagunt
03 de novembre 2017

![](/media/eidhqql0/96-bru1_cuerpo.jpg)  
  

L’Ajuntament de Sagunt presenta la ‘Ruta Literària Bru i Vidal’ el proper 7 de novembre a les 11.30 hores als porxes de la Plaça Major de Sagunt. L’acte comptarà amb la presència de l’alcalde de Sagunt, Quico Fernández, de familiars de Bru i Vidal, així com d’alumnes del col·legi Cronista Chabret, que realitzaran una lectura de poemes.

​La ruta literària de Bru i Vidal, que és una idea original d’Olga Gargallo, professora de secundària de valencià, marca una visita turística a la ciutat de Sagunt fent servir els poemes de Bru i Vidal. Amb la ruta és podrà descobrir l’Obelisc, l’avinguda Cronista Santiago Bru i Vidal, el riu, l’escola, la Glorieta, la biblioteca, el carrer Sant Dídac, el mercat, la Plaça Major, l’església de Santa Maria, el carrer dels Cavallers, el carrer Penya Esvaradora, el Calvari, el Teatre Romà, el Castell, el Port de Sagunt, el cementeri, les Penyetes, el carrer Major i el Camí Reial.  

Jaume Bru i Vidal va ser un historiador i poeta que va nàixer en 1921 a Sagunt, ciutat on també va morir en l’any 2000. Va esdevenir doctor en filosofia i lletres i cronista oficial de Sagunt i València. Entre la seua obra, va publicar estudis d’arqueologia (_Les terres valencianes durant l’època romana_, 1963) i d’història (_La València preromàntica d’Alexandre de Laborde_, 1969). A més, formà part del moviment de recuperació cultural valencià dels anys cinquanta a l’entorn de l’editorial Torre. La seua poesia comprèn, entre d’altres, els reculls _Ala encesa_ (1950), _Retrobament_ (1960, Premi València de Poesia), _Cant al meu poble_ (1969) i _Poeta en darrer cant_ (1985). La seua obra poètica està recollida en els volums _Testimoni i ofrena_ (1988) i _L’instant precís_ (2000), publicats per Fundació Bancaixa Sagunt. L’obra històrica també està publicada en dos volums, _Analect__a_ _històrica saguntina_ (1987) i _Claus per a la història de València_ (1988). Fou president de la Secció d’Història i Arqueologia de la Societat Lo Rat-Penat i secretari general (1966-1973) de la Secció de Cronistes Oficials del Regne de València. El 1989 va fundar la revista Braçal, del Centre d'Estudis del Camp de Morvedre. El 2000 rebé el Premi de les Lletres de la Generalitat Valenciana.​  

*   [](http://www.facebook.com/sharer.php?u=https://aytosagunto.es/va/actualitat/l-historiador-i-poeta-local-bru-i-vidal-tindra-una-ruta-literaria-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/l-historiador-i-poeta-local-bru-i-vidal-tindra-una-ruta-literaria-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-historiador-i-poeta-local-bru-i-vidal-tindra-una-ruta-literaria-a-sagunt/ "Linked In")
*   [](mailto:?body=https://aytosagunto.es/va/actualitat/l-historiador-i-poeta-local-bru-i-vidal-tindra-una-ruta-literaria-a-sagunt/)